Et stort tinfad og en lille gul kop. Det er ting, der betyder noget helt særligt for to af spidskandidaterne i Rebild Kommune. Hvem, der har et forhold til hvad, og hvad de to ting symboliserer, kan du få svar på i "Kampen om borgmesterstolen": Det store fad tilhører Leon Sebbelin fra Radikale Venstre, mens den gule kop er Allan Busks fra Den Sociale Fællesliste. De deltager begge i programmet "Kampen om borgmesterstolen", hvor de blandt andet kommer med argumenter for, hvorfor de skal være Rebild Kommunes kommende borgmester. Leon Sebbelin er uddannet statsautoriseret revisor. Han er et kendt ansigt i Rebild, da han har siddet som borgmester i knap otte år. Og når man spørger ham, hvad borgmesterjobbet kræver, er svaret klart. - Det kræver tålmodighed, men også evnen til at kunne sætte egne politiske synspunkter i baggrunden for at skabe en løsning, alle kan se sig i, siger Leon Sebbelin. Men otte år med den samme borgmester er nok, mener Allan Busk fra Den Sociale Fællesliste. Han er oprindeligt uddannet folkeskolelærer og leder, men arbejder til daglig som formand for 3F i Aalborg. - Jeg mener, vi skal vende bøtten og bruge vores penge langt mere fornuftigt, end vi gør i dag, siger han. Et politisk tinfad Målet med programmet "Kampen om borgmesterstolen" er at lære de to spidskandidater bedre at kende. Deltagerne har derfor medbragt en ting, som betyder noget særligt for dem. Leon Sebbelin har siddet i byrådet i 20 år, og den ting, han har medbragt, gør det klart, at politik ikke er noget, han har fra fremmede. - Jeg har taget et fad med. Det fik min bedstefar i 1971, da han havde siddet 25 år i byrådet, siger Leon Sebbelin. Kop til minde for sin mor For Allan Busk er det en ganske særlig kop, der virkelig betyder noget. - Jeg mistede min mor, da jeg var 14 år. Den her kop er det eneste, jeg har tilbage som minde om hende. Allan Busk mener, at hans barndom og tabet af moderen har afgørende betydning for hans måde at føre valgkamp på. - Den symboliserer, at jeg ved, hvad det vil sige at have ondt i sindet, siger han og fortsætter: - Da jeg var 14 år, kom jeg ikke sådan lige til psykolog. Vi snakkede aldrig om min mors død. Nu kan jeg virkelig se, hvor vigtigt det er at tale om, også selvom man kun er 14 år. Så det har jeg fokus på.

Opsummering:
Leon Sebbelin fra Radikale Venstre har siddet på borgmesterstolen i Rebild Kommune i snart otte år. Men nu er det tid til forandring, mener Allan Busk fra Den Sociale Fællesliste.